ઝેવે વિચારતા વિચારતા પૂછ્યું કે આવા આટલા પ્રોગ્રેસના ખરાબ પરિણામો પણ આવ્યા હશે ને? એકસાથે સાત અબજ માણસો. એમાંથી પાંચ અબજ માણસો એકસાથે આવું ભૌતિક જીવન ગાળે અને બીજા બે અબજ ગરીબીમાં સબડે. પૃથ્વીની હાલત ખરાબ થતી હશે.’ વિનસને ઝેવની તાર્કિક વિચારશક્તિ ગમી. એણે સહમત થઇને જવાબ આપ્યો, ‘હા, પ્રદૂષણ ખૂબ વધ્યું. ઉત્તર ધ્રુવ અને દક્ષિણ ધ્રુવમાં રહેલો બરફ પીગળવા લાગ્યો. અમેરિકાના અમુક રાજ્યોમાં પાણીની અછત ઉભી થઈ. બ્રિટને સ્માર્ટ રીડર્સ મૂક્યા તો પણ તેઓને વીજળીની અછત રહેતી. અમેરિકાના દરેક રાજ્યમાં સ્મોકિંગ પર પ્રતિબંધ લાવવો પડ્યો. કોલસાને ચાઈનામાંથી રૂખસદ આપી દેવી પડી. ચંદ્ર ઉપરથી ચીનની દીવાલ નહિ પણ એ દેશનું પ્રદૂષણ દેખાતું હતું.’ આ સાંભળીને ઝેવ સહેજ ટટ્ટાર થઇ ગયો. એ થોડો બેધ્યાન થઇ ગયો. વિનસે પૂછ્યું ‘શું થયું?’ પણ ઝેવે વાત ઉડાડી દીધી. કદાચ પ્રદૂષણની વાત સાંભળીને ઝેવને આઘાત લાગ્યો હશે એવું વિનસે વિચારી લીધું અને પોતાની વાત આગળ વધારી. ઝેવ સંપૂર્ણ સ્વસ્થ તો ન જ થયો પછી.